Microsoft

**Microsoft Corporation** is nen Amerikoanschn multinationoaln technologie-conglomeroat mè zyn ôofdkantoore in Redmond, Washington. 't Bedryf, ipgericht in 1975, wierd invloedryk in d'n ipkomste van persôonlikke computers (pc's) deure software lik Windows, en is sindsdien uutgebreid noar internetdienstn, cloud computing, artificiële intelligentie (AI), videospelln en andre domeinn. Dikkers omschreevn as e Big Tech-bedryf, is Microsoft de grôtste softwareoundernemienge vôgns inkomste, êen van de mêest weirdvulle beursgenoteerde bedryvn (d'n twiddn achter Nvidia, per september 2025), en êen van de mêest weirdvulle merkn weireldwyd. 't Is dêel van Big Tech t'ope mè vuuf andre techbedryvn in de Verênigde Stoatn: Alphabet (Google), Amazon, Apple, Meta (Facebook), en Nvidia, wuk da teglyk ôok de grôtste bedryvn ter weireld zyn qua marktkapitalisoatie.

Ipgericht deur Bill Gates en Paul Allen oem BASIC-interpreters voe d'n Altair 8800 ip de markt te briengn, groeide Microsoft uut toet d'n boas van de markt voe besturiengssystemn voe pc's mè MS-DOS in 't middn van de joarn 1980, loater e-volgd deur Windows. In de 41 joar tusschn 1980 en 2021 brocht Microsoft 9 versies van MS-DOS uut med e medioane frequentie van 2 joar, en 13 versies van Windows med e medioane frequentie van 3 joar. De beursgank (IPO) van 't bedryf in 1986 en de doaripvolgnde stygienge van d'n andêelnprys miekn drie miljardairs en e geschatte 12.000 miljonairs ounder de weirknemers van Microsoft. Sinds de joarn 1990 eit 't zyn eign mêer en mêer gediversifieerd weug van de markt voe besturiengssystemn. Steve Ballmer vervieng Gates as CEO in 2000. J' aad 't toezicht ip de toenmoalige grôtste bedryfsovernoame van Microsoft, noamelik Skype Technologies in 2011, e vergrôotte focus up hardware die leidde toet under êeste eign pc-lyne, de Surface in 2012, en de vormienge van Microsoft Mobile via Nokia. Sinds da Satya Nadella 't in 2014 overpakte as CEO, èit 't bedryf zyn focus verleid noa cloud computing, en kochtn ze ôok LinkedIn voe 26,2 miljard dollar in 2016. Ounder d'n leidinge van Nadella èit de oundernemienge zyn videospellntak uutgebreid oem 't Xbox-merk t'oundersteun'n, mè d' iprichtienge van de Microsoft Gaming-divisie in 2022 en de overnoame van Activision Blizzard voe 68,7 miljard dollar in 2023.

Microsoft is aol sinds de joarn 1990 dominant in de markt van IBM PC-compatibele besturiengssystemn en de markt va kantoorpakkettn. Nunder bekêndste softwareproductn zyn de Windows-lyne van besturiengssystemn en de Microsoft Office- en Microsoft 365-pakkettn voe productiviteit, met as mêest ipvollende d'n tekstverweirker Word, 't rekenbladprogram Excel, en 't presentoatieprogram PowerPoint. Nunder belangrykste hardwareproductn zyn de Surface-lyne van pc's en de Xbox-consoles, woavan da 't latste ôok 't Xbox network inoudt; 't bedryf bïedt ôok e reekse internetdienstn an vôo consumentn, lik de zoekmachine Bing, 't webportoal MSN, d'n e-maildienst Outlook.com (vroeger Hotmail) en de Microsoft Store. In d'n bedryfs- en ountwikkelingsweireld levert Microsoft ounder mêer 't Azure cloudcomputingplatform, de databasesoftware Microsoft SQL Server, en Visual Studio.

In april 2019 wierd Microsoft 't derde beursgenoteerde Amerikoansche bedryf da mêer as 1 biljoen dollar weird wos. Ze krêegn kritiek up nunder monopolistische praktykn, en d' software van 't bedryf krêeg uutbranders voe probleemn mè gebruuksgemak, robuustheid, en veiligheid. Mêer recent krêegn ze oôk kritiek up nunder rolle by 't levern van dienstn an Israël binst d'n oorlog in Gaza.

## Geschiedenisse
:*Zie ôofdartikel: [[w:nl:Geschiedenis van Microsoft|Geschiedenisse van Microsoft]]*

:*Zie ôok: [[w:en:Timeline of Microsoft|Tydlyne van Microsoft]]*

### 1972–1985: Iprichtienge
left|thumb|256x256px|Nen Altair 8800-computer (links) med d'n popelairen Model 33 ASR Teletype lik terminal, papierbandlezer en papierbandponser.
thumb|D' ôorsprounkelikke visitekoartjes van Bill Gates en Paul Allen, te viendn in 't Microsoft Visitor Center.
Kiendersvriendn Bill Gates en Paul Allen wildn e bedryf iprichtn mè nunder kennisse van computerprogrammerienge. In 1972 richtten ze Traf-O-Data ip, e bedryf da ne rudimentairen computer verkocht voe verkêersgegeevns van otto's te volgn en t' analyseern.

D' uutgoave van januoari 1975 van *[[w:nl:Popular Electronics|Popular Electronics]]* stound vul van de Altair 8800 microcomputer van Micro Instrumentation and Telemetry Systems (MITS), wuk da Allen ip 't gedacht brocht oem vôor te stelln dan ze ne BASIC-interpreter voe da toestel kostn programmeern. Gates belde noa MITS en beweirde dat 'n e werkende interpreter aad, en MITS vroeg achter e demonstratie. Allen wrocht an ne simuloator voe d'n Altair tewielst da Gates d'n interpreter ountwikkelde, en 't weirkte zounder foutn oen ze 't demonstreerdn an MITS in moarte 1975 in Albuquerque, New Mexico. MITS gienk akkôord oem 't te verdêeln, en brocht 't ip de markt lik Altair BASIC. Gates en Allen richtten Microsoft ip up 4 april 1975, mè Gates as CEO, en Allen stelde d'n noame "Micro-Soft" vôorn, e ofkortienge voe micro-computer software. In ogustus 1977 sloot 't bedryf een akkôord met ASCII Magazine in Japan, wuk da leidde toet nunder êeste internatioanool kantoore genôemd ASCII Microsoft. Microsoft verhuusde zyn ôofdkantoore noa Bellevue, Washington, in januoari 1979.

Microsoft stapte in 1980 in de business van de besturiengssystemn (OS) mè nunder eign versie van Unix, die ze e joar idder in licensie addn gekreegn van AT&T Corporation, genôemd Xenix, moa 't wos MS-DOS da d'n dominantie van 't bedryf versterkte. IBM gaf in november 1980 e contract an Microsoft oem e versie van 't CP/M-besturiengssysteem te leevern voe te gebruukn in d'n IBM Personal Computer (IBM PC). Voe dienen deal kocht Microsoft e CP/M-kloon genôemd 86-DOS van Seattle Computer Products, wuk da ze omdoopten toet MS-DOS, alhoewel dat IBM 't hernoemde noar IBM PC DOS. Microsoft ield d' eigendomsrechtn ip MS-DOS achter de lanceringe van d'n IBM PC in ogustus 1981. IBM a d' auteursrechtn ip de BIOS van d'n IBM PC, woardeure dat andre bedryvn da mostn reverse-engineern voe nief-IBM-hardware oem te kunn droain as IBM PC-compatibele computers, moa zukke beperkiengn goaldn nief vo de besturiengssystemn. 't Bedryf breidde uut noa nieuwe marktn mè d' uutgave van de Microsoft-muus in 1983, alsook med een uutgevery-ofdêlienge genôemd Microsoft Press.

Paul Allen nam ountlag by Microsoft in 1983 achter dat 'n d'n ziekte van Hodgkin aad gekreegn.

### 1985–1994: Windows en Office
[thumb|[w:nl:Windows 1.0|Windows 1.0 wierd uutebrocht ip 20 november 1985, as d' êeste versie van de Windows-lyne.]]
Microsoft brocht Windows 1.0 uut up 20 november 1985, as e grafische uutbreidienge voe MS-DOS, alhoewel dan ze in ogustus van da joar ol begunn'n woarn met d'n gezoamenlikke ountwikkelienge van OS/2 t'ope met IBM. Microsoft verhuusde zyn ôofdkantoore van Bellevue noa Redmond, Washington, ip 26 februoari 1986, en gienk noa de beurze med een initiële oopnboare anbiedienge (IPO) ip de NASDAQ-beurze ip 13 moarte, mè as gevôg e stygienge van d' andêeln die vôor e geschatte viere miljardairs en 12.000 miljonairs zörgde ounder de weirknemers van Microsoft. Microsoft brocht under versie van OS/2 uut an originêle materioalfabrikantn (OEM's) ip 2 april 1987. In 1990 ounderzocht de Federal Trade Commission Microsoft voe meugeliks mededieniengsbedrog wegens d'n soamenweirkieng met IBM, wuk da 't begin wos van mêer as e decennium an wettelyke ruuzjes mè de regerienge. Tusschendien wos 't bedryf an 't weirkn an Microsoft Windows NT, da vrêe gebaseerd wos ip nunder kopie van d'n OS/2-code. 't Wierd uutebrocht ip 21 juli 1993, med e nieuwe modulaire kernel en de 32-bit Win32 application programming interface (API), wuk dat 't makkelikker makte oem over te zettn vanof de 16-bit (MS-DOS-gebaseerde) Windows. Microsoft liet IBM weetn over Windows NT, en d' OS/2-soamenweirkieng verslechterde.

In 1990 introeduceerde Microsoft 't Microsoft Office-pakket dat aparte programma's lyk Microsoft Word en Microsoft Excel bundelde. Up 22 meie lanceerde Microsoft Windows 3.0, mè e gestroomlynde grafische gebruukersinterface en verbeeterde protected mode-capaciteit voe d'n Intel 386-processor, en zowèl Office as Windows wierdn dominant in nunder respectievelikke domeinn.

Up 27 juli 1994 diende d' Antitrust Division van 't Ministerie van Justiesje e verkloarienge van mededieniengsimpact in, woarin stond da Microsoft sinds 1988 d' OEM's in toenemende moate aad an'ezet oem royalty's the betoaln ounder e per-processorlicensie voe microprocessors in under computers, onafhankelik van of datter wel of nie e Microsoft-product wierd gebruukt.

### 1995–2007: D'n inkomste up 't Web, Windows 95, Windows XP, en Xbox
[thumb|left|In 1996 brocht Microsoft [w:nl:Windows CE|Windows CE uut, e versie van 't besturiengssysteem bedoeld voe personal digital assistants en andre klêne computers, ier getoogd ip d'n HP 300LX.]]
Achter den internen "Internet Tidal Wave memo" van Bill Gates ip 26 meie 1995, begost Microsoft nunder anbod t' erdefiniëren en nunder productlyne uut te breidn noa computernetweirkn en 't World Wide Web. Met uutzounderienge van e poar nieuwe bedryvn lik Netscape, wos Microsoft 't enigste grôte en gevestigde bedryf da rap genoug reageerde oem bykan vanof 't begin dêel uut te moakn van 't weireldwyde web. Andre bedryvn lik Borland, WordPerfect, Novell, IBM en Lotus, die vele troager woarn vo under an te passn an de nieuwe situoasje, addn ezo an Microsoft de dominantie in de markt gegeevn.

't Bedryf brocht Windows 95 uut up 24 ogustus 1995, med ounder andre preëmptieve multitasking, een êlegans nieuwe gebruukersinterface met een nieuwn startknop, en 32-bit compoatibiliteit; gelykoardig an NT gaf 't de Win32 API. Windows 95 wierd e-leverd met den onlinedienst MSN, die bedoeld wos as ne concurrent voe dienstn lik CompuServe en AOL. De webbrowser Internet Explorer zat nief in d'n standoard uutgave van Windows 95 in d'n winkel, moa wierd in de plekke d'rvan loater by 't Microsoft Plus!-pakket e-stookn, en ôok by de OEM-versies van Windows 95. Gesteund deure en ipvollende reclamecampagne en wuk da *[[w:nl:The New York Times|The New York Times]]* "d'n mêest lude, uutzinnige en dierste lanceringe van e computerproduct in de geschiedenisse van d' industrie" noemde, wierd Windows 95 rap e grôot succes. Microsoft breidde in 1996 uut noa nieuwe marktn en richtte t'ope mè de NBC-ofdêlienge van General Electric e nieuwe 24/7 koabelnjuuwszender ip, MSNBC. Microsoft makte Windows CE 1.0, e nieuw OS ountworpen voe toestelln mè letter geheugen en andre beperkiengn, lyk personal digital assistants (PDA's). In oktober 1997 diende 't Ministerie van Justiesje e motie in by de federoale rechtbank, en zèi da Microsoft e contract biek da in 1994 getêkend wos en vroeg d'n rechter oem 't bundeln van Internet Explorer mè Windows te doen stoppn.

[thumb|200x200px|Oewel dan ze vôoral gericht woarn up software, makte Microsoft ôok en oop succesvulle pc-accessoires, lik de [w:en:IntelliMouse|IntelliMouse computermuuzn die ier getoogd wordn.]]
[thumb|Microsoft brocht d' êeste uutgoave in de [w:nl:Xbox|Xbox-reekse van consoles uut in 2001. De Xbox, die grafisch krachtig was in vergelykienge mè zyn concurrentn, ad e standoard pc's 733 MHz Intel Pentium III-processor.]]
Up 13 januoari 2000 gaf Bill Gates zyn posiesje as CEO over an Steve Ballmer, een oudn unief-vriend van Gates en weirknemer van 't bedryf sinds 1980, tewielst dat 'n vôo z'n eign de nieuwe posiesje van Chief Software Architect makte.

Ip 25 oktober 2001 brocht Microsoft Windows XP uut, wuk da de mainstream en NT-lynen van OS soamenbrocht ounder de NT-codebase. 't Bedryf brocht de Xbox loater da joar uut, en stapte doamee in de markt van de videogameconsoles die gedomineerd wierd deur Sony en Nintendo. In moarte 2004 spande d' Europese Unie een antitrustrechtszoake an teegn 't bedryf, woaby dan ze zeien dat 't zyn dominantie med 't Windows OS misbruukte. Da leidde toet e vonnis van 497 miljoen euro (613 miljoen dollar) en verplichtte Microsoft oem nieuwe versies van Windows XP uut te briengn zounder Windows Media Player: Windows XP Home Edition N en Windows XP Professional N. In november 2005 wierd de twidde videogameconsole van 't bedryf, de Xbox 360, uutebrocht.

Mêer en mêer anwezig in de hardwarebusiness achter d'n Xbox, brocht Microsoft in 2006 de Zune-reekse van digitoale mediaspelers uut, een ipvolger van under vorig softwareplatform Portable Media Center.

### 2007–2011: Microsoft Azure, Windows Vista, Windows 7, en Microsoft Stores
[thumb|left|CEO [w:nl:Steve Ballmer|Steve Ballmer ip 't MIX-evenemènt in 2008. In een interview over zyn maniere van leidinge geevn in 2005 vermeldde j' dat 'n êeste prioriteit was om d'n menschn an wien dat 'n toaken delegeerde, up orde te krygn. Ballmer benoadrukte ôok de nôodzoake oem nieuwe technologieën te bluven najoagen zèèlfs os d' êeste pogiengn mislukkn, en uoalde d'n oôrspronkelikke pogiengn mè Windows an as vöôrbeeld.]]
[thumb|Ôofdkwartier van d' [w:nl:Europese Commissie|Europeesche Commissie, die verschillige boetes an Microsoft eit upgeleid.]]
De volgende versie van Windows, Windows Vista, uutebracht in januoari 2007, focuste zyn eigen ip functies, beveiligienge en nen herountwörpn gebruukersinterface genôemd Aero. Microsoft Office 2007, da tegelykertied wierd uutebrocht, aad e "Ribbon"-interface ('n lint) wuk da e grôte breuke wos mè ze vôorgangers. De redelik sterke verkoop van aollebeie de productn hielp 't bedryf an e recordwinste in 2007. D' Europeesche Unie legde ip 27 februoari 2008 nog e boete van 899 miljoen euro (1,4 miljard dollar) ip vo de gebrekkige noalevinge deur Microsoft van 't vonnis uut moarte 2004, zeggende da 't bedryf ounnôzel oge pryzn anreikende an concurrenten vo crucioale informoatie round nunder workgroup en backoffice-servers. Microsoft beweirde dat 't wèl olles noaleefde en da "die boetes goan over probleemn uut 't verleden die ipgelost zyn". Gates gienk in pensioen uut zyn rolle as Chief Software Architect ip 27 juni 2008, e beslissienge die al in juni 2006 wierd an'ekoendigd, tewielst dat j' andre posiesjes by 't bedryf ield e doaboovnup nen adviseur bleef voe 't bedryf voe belangryke projectn. Azure Services Platform, d'n intrêde van 't bedryf ip de markt voe cloud computing voe Windows, wierd gelanceerd ip 27 oktober 2008. Ip 12 februoari 2009 koendigde Microsoft zyn intentie an oem e keetn van Microsoft-winkelpuntn t' openn, en ip 22 oktober 2009 opende d'n êesten offysjeeln Microsoft Store zyn deurn in Scottsdale, Arizona; ip diezèlfsten dag wierd Windows 7 offysjeêl uutebracht voe 't publiek.

Tewielst da de smartphone-industrie in d'n antrek wos in de loate joarn 2000, aad Microsoft 't moeilik oem zyn concurrentn by te bluven in 't moakn van e modern smartphone-besturiengssysteem, en vielen z' achtre up Apple en 't deur Google gesponsorde Android in de Verênigde Stoatn. Doadeure vernieuwde Microsoft in 2010 nunder verouderde vlaggeschippe-mobiel besturiengssysteem, Windows Mobile, en verviengn ze dadde deur 't nieuwe Windows Phone OS da in oktober van da joar wierd uutebrocht. 't Gebruukte e nieuwe ontweirptoale voe d'n gebruukersinterface, mè de codenoame "Metro", wuk da dudelik simpele vormn, typografie, en iconografie gebruukte gebaseerd ip 't concept van minimalisme. Microsoft voerde e nieuwe strategie deur voe de software-industrie, en zörgde vôor e consistente gebruukerservoarienge ip oalle smartphones die 't Windows Phone OS gebruukten. 't Begost een alliansje mè Nokia in 2011 en Microsoft wrochte nauwe met under t'ope om Windows Phone fêder t' ountwikkeln, moa bleevn olsan partnêrs van nunder lankdurige Windows Mobile OEM HTC. Microsoft is êen van de stichtende leedn van de Open Networking Foundation da begost ip 23 moarte 2011. Dizze verêniginge zounder winstoogmerk richt zyn eign up 't oundersteun'n van e cloud computing initiatief genôemd Software-Defined Networking. 't Initiatief wos bedoeld oem d' innovoatie te verseirn deure simpele software-anpassiengn in telecommunicoatienetweirkn, droadlôze netweirkn, datacenters, en andre netweirkgebiedn.

### 2011–2014: Windows 8/8.1, Xbox One, Outlook.com, en Surface-toestellen
[thumb|[w:nl:Surface Pro 3|Surface Pro 3, ounderdêel van de Surface-reekse van 2-in-1 laptops van Microsoft]]
Achter d' uutgoave van Windows Phone dêed Microsoft e gelydelikke rebranding van uunder productnreeks binst 2011 en 2012, woaby da de logo's van d'n corporoatie, productn, dienstn, en websites de principes en conceptn van de Metro-ontwerptoale oaverpaktn. Microsoft stelde Windows 8 vôorn, e besturiengssysteem ontworpen oem zowèl pc's as tablets an te stuur'n, in Taipei in juni 2011. De Surface wierd in juni 2012 getoogd, en 't wos d'n êesten computer in d'n geschiedenisse van 't bedryf woavan da d'n hardware deur Microsoft zelve wos gemakt. Up 25 juni betoalde Microsoft 1,2 miljard dollar oem 't socioal netweirk Yammer te koopn. Up 31 juli lanceerdn ze de Outlook.com webmaildienst omte concurreern mè Gmail. Ip 4 september 2012 brocht Microsoft Windows Server 2012 uut.

In juli 2012 verkocht Microsoft zyn 50% andêel in MSNBC, dat 't as e joint-venture t'ope mè NBC aad gereund sinds 1996. In oktober 2012 lanceerde Microsoft Windows 8, Microsoft Surface, en Windows Phone 8. Oem weere an de meugelikke stygienge in d'n vroage noa productn en dienstn te voldoan, opende Microsoft een andoal "vakantiewinkels" ("holiday stores") verspreid over de V.S. om an te vulln by 't stygende antal echte "bakstênen" Microsoft winkels die in 2012 openden. Ip 29 moarte 2013 lanceerde Microsoft een Patent Tracker (Patent-zoekre).

In ogustus 2012 ankoendigde d'n New York City Police Department een soamenweirkieng mè Microsoft vô d'n ountwikkelienge van 't Domain Awareness System da gebruukt wudt vô de politiesurveillance in New York City.

[thumb|left|D' [w:nl:Xbox One|Xbox One-console, uutebracht in 2013]]
De Kinect, e device van Microsoft vo 't reeistreern van bewegiengn ountworpen as gamecontroller, idder g'ïntroduceerd in november 2010, krêeg nen upgrade vô de release van de Xbox One videogameconsole in 2013. Ip 19 juli 2013 zoag'n de Microsoft andêeln under grotsten percentuele val ip êen dag sinds 't joar 2000, nadat nunder rapport van 't vierde kwarteel oungerustheid wekte by d' ienvesteerders over de slichte prestaties van zowèl Windows 8 as de Surface-tablet. Microsoft leed e verlies van mêer of 32 miljard dollar.

In lyne med e rypende PC-markt makte Microsoft in juli 2013 bekend dan ze under giengn reorganiseern in viere nieuwe bedryfsofdeeliengn: Besturiengssystemn, Apps, Cloud, en Toestellen (Devices). Aolle vôrige afdêliengn smolten soamen in nieuwe ofdêliengn zounder da 'r menschn aofgedankt wierden. Ip 3 september 2013 gienk Microsoft akkôord oem de mobiele unit van Nokia te koopn vwo 7 miljard dollar, achter da Amy Hood d'n rolle van CFO (Chief Financial Officer) overpakte.


### 2014–2020: Windows 10, Microsoft Edge, en HoloLens
[thumb|[w:nl:Satya Nadella|Satya Nadella vôlgde Steve Ballmer ip lik CEO van Microsoft in februoari 2014.]]
Ip 4 februoari 2014 stapte Steve Ballmer up lik CEO van Microsoft en wierd je upgevolgd deur Satya Nadella, die doavoorn d' ofdeelinge Cloud and Enterprise van Microsoft a-leid. Up diezèlfstn dag nam John W. Thompson d'n rolle van vôorzitter ip em, in plekke van Bill Gates, die bleeft mèèdoen lik technologieadviseur. Thompson wierd d'n twidde vôorzitter in de geschiedenisse van Microsoft. Up 25 april 2014 kocht Microsoft Nokia Devices and Services vô 7,2 miljard dollar. Dit nieuwe dochterbedryf krêeg de noame Microsoft Mobile Oy. Ip 15 september 2014 kocht Microsoft 't videogame-ountwikkelingsbedryf Mojang, 't mêest bekend van *[[w:nl:Minecraft|Minecraft]]*, vwo 2,5 miljard dollar.

Up 21 januoari 2015 ankoendigde Microsoft d' uutgoave van zyn êeste digitoal schoolbord (interactive whiteboard), d'n Surface Hub. Ip 29 juli 2015 wierd Windows 10 uutebrocht, en t'ope med et server-broertje, Windows Server 2016, uutebrocht in september 2016. Microsoft's andêel ip d' Amerikoansche smartphonemarkt wos in januoari 2016 zjuust 2,7%. Tusschn de zoomer van 2015 verlôor 't bedryf 7,6 miljard dollar geboundn an under mobiele-telefongbusiness, en sloegn ze 7.800 weirknemers d'r aof.

In 2015 a de bouw van e datacenter in Mecklenburg County, Virginia, geleiid toet de vernietigienge van een historisch Afro-Amerikoans kerk'of, oundanks archeologische anbevêelingn om 't the bewaorn.

Ip 1 moarte 2016 makte Microsoft d'n fusie bekend van zyn PC- en Xbox-ofdeelingn, woaby da Phil Spencer liet weetn da Universal Windows Platform (UWP) apps d'n focus zoudn wordn vwo d'n toekoemst van Microsoft's gamienge. Up 24 januoari 2017 toogde Microsoft Intune for Education ip de BETT 2017 ounderwys-technologieconferensie in Londen. Intune for Education is een nieuwe cloudgebaseerde applicoatie- en device management-dienst vwo d'n ounderwyssector. In meie 2016 miek 't bedryf bekend dan ze 1.850 weirknemers gieng' aofdanken en dat 't een byzoundere kostn- en herstructureirngskoste van 950 miljoen dollar pakte.

In juni 2016 koendigde Microsoft e project an g'noemd Microsoft Azure Information Protection. 't Zoud' oundernemieng'n elpn nunder doata te beschermn tenwielst da 't verplatst tusschn servers en toestelln. In november 2016 sloot Microsoft by de Linux Foundation an as Platinum lid by 't Connect();-ountwikkelaarsevenement in New York. De koste vwo ieder Platinum lidmoatschap is 500.000 US-dollar 't joar. Sommigte analysten addn dit tien joar divôoren noôit meugelik g'acht, doarda den toenmaligen CEO Steve Ballmer in 2001 Linux nog "kanker" noemde.

[thumb|left|De [w:nl:Nokia Lumia 1320|Nokia Lumia 1320, de Microsoft Lumia 535 en de Nokia Lumia 530, die oallemoal droaien up êen van de nu ofgeschafte Windows Phone-besturiengssystemn]]
In januoari 2018 patche Microsoft Windows 10 om te weiren teegn de CPU-probleemn gerelateerd an Intel's Meltdown veiligheidslek. De patch leidde toet probleemn mè de Microsoft Azure virtuele machines die afhankelik woarn van de CPU-architectuur van Intel. Up 12 januoari brocht Microsoft PowerShell Core 6.0 uut vwo de macOS- en Linux-besturiengssystemn. In februoari 2018 stopte Microsoft mè meldiengsoundersteuning vô nunder Windows Phone-toestellen wuk dat deurepakken betêkende dat 't oal gedoan wos me de firmware updates vôo d' ofgeschafte apparaatn. In moarte 2018 riep Microsoft Windows 10 S trug om 't t' herleiden noar e moudus voe 't Windows-besturiengssysteem in de plekke van een apart en uniek besturiengssysteem the zyn. In moarte richtte 't bedryf ôok richtlynen up die de gebruukers va Office 365 censureern in 't gebruuk va vloekwôordn in privé-documenten.

In april 2018 zette Microsoft de bròncode vôo de Windows File Manager (Bestandsbeheerder) oopnboar ounder de MIT-licensie vo 't 20-joarig bestoan te viern. In april zèì 't bedryf wiidre da ze wildn in'goan ip open-source initiatieven en koendigd'n Azure Sphere an as uunder egne oofgeleêdde va 't Linux besturiengssysteem. In meie 2018 ging Microsoft t'ope weirkn me 17 Amerikoansche intelliëgentie-agentskapp'n om cloud computing-productn t' ountwikkeln. 't Project is genôemd "Azure Government" en èit band'n mè 't bewakingsprogramma Joint Enterprise Defense Infrastructure (JEDI). Up 4 juni 2018 makte Microsoft d' overnoame offysjeêl bekend va GitHub vò 7,5 miljard dollar, e koop die up 26 oktoober 2018 ofgeround wierd. Up 10 juli 2018 prêsenteerde Microsoft de Surface Go platvorm an 't publiek. Loater die moand zette ze Microsoft Teams omme na e groatis dienst. In ogustus 2018 brocht Microsoft twêe projectn uut genôemd Microsoft AccountGuard en Defending Democracy. Z' onthulden ôok de Snapdragon 850 compoatibiliteit vô Windows 10 ip d' ARM-architectuur.

[thumb|upright|[w:nl:Apollo 11|Apollo 11-astronaut Buzz Aldrin beprobeert e Microsoft HoloLens mixed reality-headset in september 2016.]]
In ogustus 2018 begost Toyota Tsusho e partnerschap mè Microsoft vo tools voe viskwekerienge te moakn, wuk da d' applicoatie-suite van Microsoft Azure zounde gebruukn vo Internet der dingen (IoT)-technologieën vo woaterbeheer. Die mechoanismes voe de woaterpompe, ten dêele ountwikkeld deur ounderzoekers van de unief van Kindai, gebruukn artificiële intelligentie om 't andoal visn up e lopende band te telln, under t' analyseern en ezo d' effectiviteit van de woaterstromienge af te leien uut de doata die de visschn bybriengn.

In september 2018, deëd Microsoft Skype Classic aofvoern. Up 10 oktober 2018 sloot Microsoft by de publieke gemêenschap van 't Open Invention Network an ten spytn da 't mêer as 60.000 patenten ounderhoudt. In november 2018 sloot Microsoft een overêenkomst om 100.000 HoloLens headsets an de strydkrachtn van de Verênigde Stoatn te leevrn om "de dôodelikheid te verôogn deur de meugelikheid te verbêtern om te detecteern, te beslissn en an te vall'n êer da d'n vyand dat doet." In november 2018 voerde Microsoft d'n Azure Multi-Factor Authentication in in Microsoft Azure. In december 2018 makte Microsoft Project Mu bekend, e open source release van de Unified Extensible Firmware Interface (UEFI)-kern die gebruukt wierd in de productn van Microsoft Surface en Hyper-V. 't Project stuwt 't concept van Firmware as a Service vôoruit. In diezelfste moand brocht Microsoft d' open broncode-implementoatie van Windows Forms en Windows Presentation Foundation (WPF) uut, wuk da zou toeloatn dat 't bedryf verder stapt in de richtienge van transparante uutgoaven van sleutelframeworks vo 't moakn van Windows-desktop programs. In december zagen ze dat 't bedryf 't oude project van den browser [Microsoft Edge Legacy] aofvoerde ten vôordeele van 't "Nieuwen Edge" browserproject met e boasis va Chromium.

In februoari 2019 hieldn ounderden weirknemers van Microsoft e protest teegn de oorlogswinstn van under bedryf uut e contract van 480 miljoen dollar mè de Amerikoansche landmacht woaby da ze virtuele realiteitsbrilln mostn moakn.

### 2020–nu: Overnoames, Xbox Series X/S, en Windows 11
:*Zie ôok: [[w:nl:Overname van Activision Blizzard door Microsoft|Overnoame van Activision Blizzard deur Microsoft]]*

Ip 5 ogustus 2020 stopte Microsoft mè zyn xCloud gamestreamingtest voe iOS-apparoatn. Apple aad e strenge limiet ipgeleid voe 'remote desktop clients', wuk da betêkent dat applicoaties ollêne moa meugn verbiendn met e host-apparaat of e gameconsole die eigendom is van d'n gebruuker zelve. Up 21 september 2020 miek Microsoft zyn intentie bekend om 't videogamebedryf ZeniMax Media, 't moederbedryf van Bethesda Softworks, over te pakkn. Ip 9 moarte 2021 wierd d' overnoame ofgeround voe 8,1 miljard dollar en wierd ZeniMax Media dêel van d' ofdêlienge Xbox Game Studios van Microsoft.

Ip 10 november 2020 brocht Microsoft de Xbox Series X en Xbox Series S video-gameconsoles uut.

In februoari 2021 lanceerde Microsoft Azure Quantum voe oopnboare preview. Dit publieke cloudcomputingplatform bïedt toegaank an quantum-software en quantum-hardware woarounder trapped ion (geevang'n ion'n), neutral atom (neutroale atoomn), en supergeleidende (superconducting) quantum-systemen.

In april 2021 liet Microsoft weetn da 't Nuance Communications zou koopn vôor oungevêer 16 miljard dollar, med de finaliseerienge van d' overnoame in moarte 2022. In 2021, gedêeltelik dankzy de sterke kwarteelwinste an'ewakkerd deur d'n COVID-19 pandemie, bereikte de weirderynge van Microsoft bykan 2 biljoen dollar. De verôogde nôodzoake voe thuusweirkn en afstandsleren dreeft de vroage noa cloud computing ip en deëd de verkoop van gamienge by 't bedryf stygn.

Ip 24 juni 2021 koendigde Microsoft offysjeêl Windows 11 an binst e gelivestreamd evenemènt. D'n ankondigienge brocht verwarrieng omda Microsoft idder nog ad e-zeid da Windows 10 de latste versie van 't besturiengssysteem gienk zyn. 't Wierd uutebrocht voe 't grôte publiek ip 5 oktober 2021.

In september 2021 wierd d'r bekend e-makt dat 't bedryf TakeLessons aad e-kocht, een online platform da studentn en bylesgevers koppelt in e masse stieln. D' overnoame zette Microsoft in puziesje oem nunder anwezigheid in de markt van online ounderwys voe e brêed publiek uut te breidn. In diezèlfste moand kocht Microsoft 't Austroalische videobeweirkingsbedryf Clipchamp.

In oktober 2021 ankoendigde Microsoft dan ze end-to-end encryptie (E2EE) giengn oundersteun'n voe Microsoft Teams-gesprekkn om bedryfscommunicoatie beter the beveilig'n binst 't gebruuk va videoconferentiesoftware. Up 7 oktober kocht Microsoft Ally.io, ne softwaredienst die d'n vôoruutgank va bedryvn teegnover OKR's (Objectives and Key Results) meet, med de bedoelienge om 't in te briengn by nunder Viva-reekse va weirknemerservoariengsproductn.

Op 18 januoari 2022 ankoendigde Microsoft d' overnoame van d'n Amerikoanschn videogameountwikkeloar en holdingbedryf Activision Blizzard med een all-cash deal van 68,7 miljard dollar. Microsoft noemde ôok Phil Spencer, den boas van d'n Xbox brand vanaof 2014, tot den êestn CEO van d'n nieuw-opgerichte Microsoft Gaming-ofdêlienge, die d'n huusvestienk bïedt an den Xbox-operatieteam en de drie uutgeevers in den portefeuille van 't bedryf (Xbox Game Studios, ZeniMax Media, Activision Blizzard). Microsoft ad gèn offysjele verkloariengn gegeevn round de recente juridische controverses van Activision round 't misbruuk va weirknemers, moa rapportn addn ol e-beweird dat d'n Activision CEO Bobby Kotick, e belangryk doelwit va d'n controverse, zoud opsteppn achter da d' overnoame round wos. D'n deal wierd ofgeround ip 13 oktober 2023.

In januoari 2023 makte CEO Satya Nadella bekend da Microsoft 10.000 weirknemers gienk ontsloan. D' ankoendiging kwamt ne dag achter dat ze e concert van Sting add'n ge'organiseerd voe 50 man, woarounder de bazen van Microsoft, in Davos, Zwitserland.

Ip 23 januoari 2023 miek Microsoft e nieuwen ienvesteringsdeal ip mêerdere joarn en voe mêerdere miljardn dollars bekend mè de moaker van ChatGPT, OpenAI.

In juni 2023 brocht Microsoft Azure Quantum Elements uut oem moleculaire simuloaties en berekeniengn in de computationele scheikunde en materioalkunde uut te voern gebruuk makend v'n e combinoatie van AI, hôogpresteerende berekeningen en quantum computing. Den dienst oald ezo ôok Copilot in oês, een up GPT-4 gebaseerde large language model-tool om doata op te vroagn en te visualiseern, code te schryvn, simuloaties the begunn'n en ounderzoekers by the briengn.

Tydns e conferènsje vo'n ountwikklaars in november 2023 miek Microsoft de kômste va twêe nieuwe moate-g'makte computerchips bekend: d'n Maia-chip, ontworpen om large language models te loatn droaien, en d'n Cobalt CPU, om de cloud-dienstn an te dryvn up Azure.

Oep 20 november 2023 makte Satya Nadella bekend da Sam Altman, die e poar doagn idder was afg'zet as CEO van OpenAI, en Greg Brockman, die as president was opgestapt, by Microsoft giengn start'n oem e nieuw g'avanceerd AI-ounderzoeksteam te leiden. Moa 't plan duurde nie lank, omda Altman kort doarachter wierd hersteld as CEO van OpenAI en Brockman keêrde were noa 't bedryf ounder druk van d' OpenAI weirknemers en ienvesteerders by den rôad van besture. In moarte 2024 koendigdn Inflection AI's mede-oprichters Mustafa Suleyman en Karen Simonyan an dan ze giengn vertrekk'n by d' oundernemienge om Microsoft AI op te richtn, me Microsoft die bykan de giele zeventigkoppige acqui-hired (personeelsovernoame). As dêel van d'n deal betoalde Microsoft Inflection 650 miljoen dollar oem under technologie te licensiêern.

In januoari 2024 wierd Microsoft de mêest weirdevolle beursgenoteerde oundernemienge. Tusschendien koendidge 't bedryf die moand een abonnement an voe artificiêle intelligentje rīcht ip klêene bedryvn via Copilot Pro.

In juni 2024 liet Microsoft weetn dan ze 1.000 menschn aof giengn dankn uut de ofdeeliengen voe mixed reality en Azure cloudcomputing. In dezelste moand makte Microsoft bekend dan z' e "hyperscale datacenter" giengn bouwn in Zuud-Ôost Leeds. 

In juli 2024 kwamt in 't njuuws da 't bedryf nunder ploeg voe diversiteit, gelykheid en inclusie (DEI) ontsloeg. Op 19 juli aat de weireldwyde IT-storienge grôte gevolgn voe de dienstn van Microsoft, en 't rakte bedryvn, luchtvoartmoatschappyn en financiële instelliengen oaver d'n hêlen weireld. D'n storienge leidde noa een foute in een update van de software voe cyberbeveiligienge van CrowdStrike, wuk da d'r vôorn zörgde da Microsoft-systemn d'r uut vloogn en mankementn gaovn in olle sectoren. Alôewel da CrowdStrike-CEO George Kurtz derup wêest dat 't gèn cyberanvol wos, aad d'n blunder zwoare gevolgn, en 't leydde toet vertroagingen by d'n luchtvoart, financiële transacties en medische dienstn overoal in d'n weireld. Microsoft liet weetn da de ôorzoake weere gefixt wos moar erkende wel datter nog restimpact wos up sommigte Microsoft 365-apps en -dienstn.

In september 2024 koendigden BlackRock en Microsoft e fonds an van 30 miljard dollar, d'n Global AI Infrastructure Investment Partnership, oem the ienvesteern in AI-infrastructuur lyka datacenters en energieprojectn. Partners d'rvan zyn ounder mêer 't deur Abu Dhabi gesteunde MGX en Nvidia, die AI-expertiesje zoad leevrn. Ienvesteringen zoe'n in d' êeste plekke gefocust zyn up de V.S., en sommigte ôok in de partnerlandn. Microsoft miek in november 2024 ôok de weere-lanceringe va nunder controversieel ulpmiddel, Recall, bekend, achter dat de zörgen round privacy in ogenschouwe woarn genoomn. In 't begin krêegen z' uutbranders omda 't op reëlmoatige boasis screenshots makte zounder da d'n gebruuker d'r me akkôord wos, moa Recall wierd veranderd toet nen 'opt-in' funcsje in de plekke van zomaar standoard ip an te stoan. D' Information Commissioner's Office in 't VK ield de situoatie in d'n smiezen en zag d' anpassiengen, woarounder verboeterde beveiligingsmoatreegelen lyk encrypsie e biometrische toegaank. Tewielst da de experts die anpassiengn as verbeteriengn aanzagen, adviseerddn ze ôok vôorzichtigheid, mè sommigte die anbevoalln om 't verder the testn vôorn da de gebruukers d'r vôorn zou'n kiezn.

Ip 28 februoari 2025 makte Microsoft bekend da z' ip 5 meie 2025 me Skype giengn stoppen om under focus fêder te vernauwn ip Microsoft Teams. 't Bedryf zèèi dat er gèn lieden aofgdankt giengn woardn weegns 't sluutn d'rvan.

In 't middn va 2025 vroeg de Russische ofdêlienge van Microsoft, Microsoft Rus LLC, 't faillissement an, nadat d'n president Vladimir Poetin aad gezeid da buutnlandsche dienstverlêners in Rusland an banden mostn geleid wordn om plekke te moakn voe binn'nlandsche software. 't Bedryf a zyn operoaties in Rusland ol g'herstructureerd achter de Russische invasie van d' Oekraïne in 2022, moar die herstructureeriengspogiengn woarn in 't woater gevolln.

Up 23 meie 2025 wierd bekend e-makt da 't European Cybercrime Centre van Europol heit tezamengewrocht mè Microsoft oem de Lumma Stealer, nen gigantische gevaarlikn infostealer, ne kop in te drukkn. De gezoamenlikke operoatie wos gericht ip e g'avanceerd ecosysteem dat an crimineeln toeliet oem gestooln informoatie ip reuzegrôte schoale uut te buutn.

Up 2 juli 2025 liet Microsoft weetn da ze bykan 4% van nunder personeel, watta neerkwamt up oungeveer 9.000 jobn, giengen ontsloan oem de kostn ounder controle t'oudn ten middn van zwoare ienvesteriengen in AI-infrastructuur, tewielst dan z' ôok under management herstructureerden en de deagelikse operoaties stroomlyndn.

Vôgns een analyse van Bridgewater Associates stoan Microsoft, t'ope mè Amazon, Alphabet en Meta, kloar om tegoare zo'n 650 miljard dollar te goan ienvesteern om under AI-gerelateerde infrastructuur in 2026 ip te schoaln.

In moarte 2026 verboodn de discussieforums beheerd deur Microsoft de bynoame *Microslop*, wa da gebruukt wierd om verzet te toogn teegn de projectn round Copilot en generatieve AI (GenAI) van Microsoft.

## Bedryfszoakn
:*Zie ôok: [[w:nl:Kritiek op Microsoft|Kritiek up Microsoft]], [[w:nl:Internet censuur in China|Internet censuur in China]], [[w:nl:Embrace, extend, and extinguish|Embrace, extend, and extinguish]]*

Microsoft stoat ip numero 14 in de ''Fortune'' 500-ranglyste van 2022 van de grôtste Amerikoansche bedryvn vôgns totoale inkomste; en 't wos de grôtste softwaremoaker ter weireld vôgns omzet in 2022 vôgns de ''Forbes'' Global 2000. In 2018 wierd Microsoft 't mêest weirdvulle beursgenoteerde bedryf ter weireld, e puziesje dat 't in de joarn d'rachter reigelmoatig heit gewisseld mè Apple. In april 2019 wierd Microsoft 't derde beursgenoteerde Amerikoansche bedryf da mêer as 1 biljoen dollar weird wos (achter Apple en Amazon, respectievelik). Vanaf 2024 heit Microsoft de ip twêe na ôogste merkweirde weireldwyd. Microsoft is êen van de moa twêe Amerikoansche bedryvn med e prime kredietbeoordelienge van AAA.

### Road van besture
't Bedryf wudt geleid deur ne road van besture die mêestal uut menschn van buutn 't bedryf bestoat, lik da geweunte is vô beursgenoteerde bedryvn. De leedn van d'n road van besture per december 2023 zyn Satya Nadella, Reid Hoffman, Hugh Johnston, Teri List, Sandi Peterson, Penny Pritzker, Carlos Rodriguez, Charles Scharf, John W. Stanton, John W. Thompson, Emma Walmsley en Padmasree Warrior.

Bestuursleedn wordn elkoar joar verkoozn ip de joarlikse andêeloudersvergoaderienge mè e mêerderheidssysteim. D'r zyn viere comités binn'n d'n road die toezicht oudn ip mêer specifieke zoakn. Dizze comités zyn ounder andre 't Audit Committee, da te moakn heit mè boekhoudkundige zoakn binn'n 't bedryf woarounder audits en rapportoage; 't Compensation Committee, da de vergoedienge vôor d'n CEO en andre weirknemers van 't bedryf goedkeurt; 't Governance and Nominating Committee, dat aollerlei bedryfszoakn regelt, waarounder de nominoatie van d'n road; en 't Regulatory and Public Policy Committee, da ounder mêer juridische en antitrustkwesties anpakt, alsook privacy, handel, digitoale veiligheid, artificiële intelligentie en ecologische duurzoamheid.

Ip 13 moarte 2020 ankoendigde Gates dat 'n d'n road van besture van Microsoft en Berkshire Hathaway verlôot oem zyn eigen mêer te focusn ip zyn filantropische projectn. Vôgns Aaron Tilley van *[[w:nl:The Wall Street Journal|The Wall Street Journal]]* is dit "d'n grôtste bestuurskameruutstap in de tech-industrie sinds d'n dôod van de lankdurige rivoal en mede-iprichter van Apple Inc., Steve Jobs."

Ip 13 januoari 2022 brocht *The Wall Street Journal* njuuws da d'n road van besture van Microsoft van plan is oem een extern advocoatenkantoor in t' huren om under beleid round seksuele intimidoatie en genderdiscriminoatie t' herbekykn, en om e soamnvattienge uut te briengn over oe da 't bedryf is ommegegoan mè eerdere beschuldigiengn van wangedrag teegn Bill Gates en andre bedryfsleiders.

### Algemêen directeurs (CEO's)
# Bill Gates (1975–2000)
# Steve Ballmer (2000–2014)
# Satya Nadella (2014–nu)

### Finansjes
[upright=1.6|thumb|Grafiek van de vuufjoarige geschiedenisse van 't [w:nl:NASDAQ|NASDAQ: MSFT andêel ip 17 juli 2013.]]
Oen Microsoft noa de beurze gienk en zyn initiële openboare anbiedienge (IPO) lanceerde in 1986, wos d'n openiengsprys van 't andêel $21; achter d'n andelsdag sloot d'n prys up $27,75. Vanaf juli 2010, mè de neegn andêelensplitsiengn van 't bedryf, zoudn aolle IPO-andêeln vermenigvuldigd wordn mè 288; ajje d'n IPO vandoage zou koopn, gezièn de splitsiengn en andre factorn, zou 't oungevêer 9 cent kostn. D'n andêelnprys piekte in 1999 up oungevêer $119 ($60,928, an'epast vô splitsiengn). 't Bedryf begost ip 16 januoari 2003 e dividend an te biedn, te begunn'n an acht centn per andêel vô 't fiscoale joar, evôlgd deur e dividend van zestien centn per andêel 't joar d'rip, oem ton in 2005 over te stappn van joarlikse noa kwarteellikse dividendn mè acht centn 'n andêel per kwarteel en e specioale êenmoalige uutbetoalienge van drie dollar per andêel vô 't twidde kwarteel van 't fiscoale joar. Hoewel da 't bedryf doarnoa de dividenduutkêriengn eit verôogd, bleef de prys van 't andêel van Microsoft joarenlank stabiel.

Standard & Poor's en Moody's Investors Service èin oallebeie nen AAA-rating gegeevn an Microsoft, woavan d' activa ip 41 miljard dollar wierdn geschat in vergelykienge mè zjuust 8,5 miljard dollar an oungedekte schulden. As gevôg doarvan brocht Microsoft in februoari 2011 e bedryfsobligoatie uut ter weirde van 2,25 miljard dollar mè relatief lêge lêentarieven in vergelykienge mè stoatsobligoaties. Voe d'n êeste kjee in 20 joar stak Apple Inc. Microsoft verby in kwarteelwinsten en omzet in 't êeste kwarteel van 2011, deur e vertroagienge in de verkoop van pc's en anoudende grôte verliezn in Microsofts Online Services-ofdêlienge (woarounder nunder zoekmachine Bing volt). De winstn van Microsoft woarn 5,2 miljard dollar, tewielst da de winstn van Apple Inc. ip 6 miljard dollar stoundn, ip een omzet van respectievelik 14,5 miljard dollar en 24,7 miljard dollar. De Online Services-ofdêlienge van Microsoft is continu verliesloatend e-wist sinds 2006 en verlôor in 't êeste kwarteel van 2011 726 miljoen dollar. Da vôlgde up e verlies van 2,5 miljard dollar in 't joar 2010.

Ip 20 juli 2012 miek Microsoft vo d'n êeste kjêe ôois e kwarteelverlies bekend, oundanks d'n recordomzet vô da kwarteel en fiscoale joar, med e nettoverlies van 492 miljoen dollar deur e ofschryvienge verboendn an 't reclamebedryf aQuantive, da z' in 2007 add'n ekocht voe 6,2 miljard dollar. Vanaf januoari 2014 stound d'n beurswaarde van Microsoft up 314 miljard dollar, woarmee da 't d' achtste grôtste oundernemienge ter weireld wos up boasis van marktkapitalisoatie. Up 14 november 2014 passeerde Microsoft ExxonMobil om 't up êen na mêest weirdvulle bedryf vôgns marktkapitalisoatie the wordn, ollêne moar achter Apple Inc. De totoale beursweirden wos mêer of 410 miljard dollar—woaby d'n andêelnprys an 50,04 dollar d'n andêel wos, d'n ôogste prys sinds 't begin van 2000. In 2015 raporteerde Reuters da Microsoft in 't buutnland een inkomste aad van 76,4 miljard dollar da nief belast wierd deur den Internal Revenue Service (IRS). Ounder de Amerikoansche wet betoaln corporoaties gèn inkomstnbelastynge ip buutnlandsche winstn toetdan de winstn in de Verênigde Stoatn wordn ge-ïmporteerd.

De belangrykste cyfers en trends van Microsoft zyn (per eindigend fiscoale joar up 30 juni):

In november 2018 won 't bedryf e militair contract van 480 miljoen dollar mè d' Amerikoansche regerienge om augmented reality (AR) headset-technologie binn'n te briengn in de wapenarsenoaln van d' Amerikoansche soldoatn. Dit twêejoarig contract kan leidn toet extra bestelliengn van mêer as 100.000 headsets, vôgns d'n documenten die 't biddingsproces omschryvn. Êen van de slogans in 't contract vwo d' AR-technologie bliekt zyn meugelikheid te zyn voe "25 bloedlôze veldsloagn vôorn d'n êestn echten veldslag" toe te stoan, wuk d'r ip wyst da fytelikke vechttraininge een essentieël doêl goat zyn van de AR-headset-functies.

### Dochteroundernemiengn
Microsoft is een internatioanoal bedryf. Dôodeure èit 't dochterbedryvn nôdig in eander welken nationoalen markt dat 't zyn geld wilt viendn. E vôorbeeld is Microsoft Canada, dat opgericht wierd in 1985. Andere landn èìn gelykôardige ienrichtingn, voe de winstn were te sluuzn noa Redmond en oem de dividendn te dêeln an d' iegnoars van 't MSFT-andêel.

### Eigendom
De 10 grôtste andêelouders van Microsoft woarn by 't begin va 2024:

### Marketieng
[thumb|[w:nl:Windows 8|Windows 8 Lanceringsevenement in Akihabara, Tokio, ip 25 oktober 2012]]

In 't fiscoal joar 2025 gaf Microsoft mêer as 25 miljard dollar uut an marketieng, of bykan 15% van nunder totoale kostn, in vergelykienge mè de mêer as 30 miljard dollar dan ze uutgoaven an ounderzoek en ountwikkelienge. Microsoft stelde mêer as 40.000 menschn te weirke in marketieng en verkoop.

In 2004 gaf Microsoft ounderzoeksbedryvn d'n updracht vôo oenafhankelikke studies uut te voern woaby da de total cost of ownership (TCO) van Windows Server 2003 wierd vergeleekn mè Linux; d'n bedryvn kwoamn toet 't besluut da bedryvn Windows makkelikker viendn vôo te beheern of Linux, zodanig da dejêne die Windows gebruuktn rapper kostn beheern en azoo mindere kostn addn vô nunder oundernemieng (nl. e legere TCO). Ditte wos de brònne van a gieèle goolve van gelykôardige studies; een ounderzoek deur d'n Yankee Group concludeerde dat 't upgraden va d' êne versie van Windows Server no d' andre e fractie kostte van d' overstapkoste van Windows Server noa Linux, oewel da d' oundervroagde oundernemiengn wel weezn op d'n verbeterde veiligheid en betrouwboarheid van Linux-servers en de zörgen da ze vaste gieng'n zittn an de productn van Microsoft. Een ander ounderzoek, uutgebrocht deur d' Open Source Development Labs, beweirde da d'n studies van Microsoft "simpelweg verouderd en eênzydig" woarn, en nunder eign ounderzoek concludeerde dat d'n TCO van Linux lêger wos, omdat Linux-beheerders gemiddeld mêer servers kostn ounderoudn en oem andre reedns.

### Ontsloagn
In juli 2014 kondigde Microsoft plann'n an oem 18.000 weirknemers t'ontsloan. Microsoft stelde up 5 juni 2014 ezo'n 127.104 menschn the weirke, wa da bykan e verlagienge van 14 percent van zyn persoeneel betiekende en d'n grôtsten ontsloagrunde oois was by Microsoft. Dit omvatte 12.500 professionêel- en fabriekspersoeneel. D'r vôorn aad Microsoft a 5.800 jobn g'ëlimineerd in 2009 by d'n Kredietcrisis. In september 2014 wierdn nog e ki 2.100 menschn ontsleegn, woarounder 747 in de regio Seattle-Redmond, woa da d'n ôofdzêtel ligt. D' aofdankiengn kwamen in e twidde goolve van d' ontsloagen die idder woarn an'ekoendigd. Azo kwamt 't totoal up mêer as 15.000 van d' 18.000 verwachtte geschrapte jobn. In oktober 2014 zèèi Microsoft dan ze bykans grêed woarn mè 't schrappen van 18.000 menschn, under grôtste ontslagrunde oois. In juli 2015 ankoendigde Microsoft nog e ki 7.800 extra gesjarelde jobn in de doaropvôlgnde moanden. In meie 2016 kwamt Microsoft nòg e ki mè 1.850 ontsloagen, vôoral in d'n Nokia-gsm-afdêlienge. Achteraf gienk 't bedryf doardeur e biezoundere ofschryvings- en herstructureiriengskoste van bykan 950 miljoen dollar moètn droagn, woavan datter zo'n 200 miljoen dollar betrekkieng aad ip ontsloagvergoediengn.

Microsoft dankte in januoari 2024 zo'n 1.900 menschn aof in nunder gaming-afdêlienge. D' ontsloagen troffn vôoral d'n weirknemers van Activision Blizzard, moar ôok een oop van Xbox en ZeniMax woarn getroefn. De president van Blizzard, Mike Ybarra, en chief design officer Allen Adham naamt ôok under ontslag.

In meie 2025 ankoendigde Microsoft dat 't mêer as 6.000 menschn goat ontsloan, rondoem drie percent van d'n oele weirknemersmacht van 't bedryf. In juli 2025 a Microsoft weeral een ontsloagrunde an'ekoendigd en dankte oungeveer 9.000 weirknemers af in d'n grôtste reducsje sedert twêe joar. D' iengrepen voeldn z' in verschillige afdêliengn, woarounder Xbox, woardat 'r 830 jobn gesneuveld zyn by d'n ôofdzêtel in Redmond, Washington.

Tewielsn d'n aofdankiengen dêed Microsoft ôok nunder buro in Pakistan toe en de menschn aldoa krêegn ôok nunder ontslag in 't koader van d'n overstap noar e software-as-a-service en AI bedryfsmodel.

### Vakboundn
Microsoft erkênt zeven vakboundn (woarounder Game Workers Alliance by Raven Software, Game Workers Alliance Albany, Activision Quality Assurance United-CWA, ZeniMax Workers United/CWA, OneBGS by Bethesda Game Studios, World of Warcraft, en Texas Blizzard QA United-CWA) die de 1.750 weirknemers in de Verênigde Stoatn t'eggenwoordigen by nunder videogame-dochterbedryvn Activision Blizzard en ZeniMax Media. Amerikoansche weirknemers add'n under duudelik uutesprookn vôor nunder verzet teegn de militaire en politiecontractn mè Microsoft. Bethesda Game Studios is gesyndiceerd in Canada. Microsoft Zuud-Korea erkênt al zyn vakboend sinds 2017. De Duutsche weirknemers kiezn ol under oundernemiengsroadn (works councils) sinds 1998.

### Amerikoansche regerienge
Microsoft levert informoatie over gemelde foutes in under software an de inlichtiengndienstn van d' Amerikoansche regerienge, nog vôorn da de fix in 't oopnboar word uutebrocht. Nen wôordvoerder van Microsoft èit gezeid dat 't bedryf verschillige programs droaiende èit die d'n dêelienge van zulke informoasje mè d' Amerikoansche regerienge makkelikker moetn moaken. Achter da 't njuuws noa buutn kwaam over PRISM, 't massale elektronische aofluusterprogramma van d'n NSA in meie 2013, wierdn verschillige techbedryvn genôemd as dêelnemers, woarounder Microsoft. Vôgns leaks over dit programma sloot Microsoft in 2007 an by PRISM. In juni 2013 sprak een offysjele verkloarienge van Microsoft under dêelnoame in 't program pertanks resoluut teegn:

"We geevn ollêne klantndoata deur an we e wettelik biendend bevel of e dagvoardienge doavôorn krygn, en nôois up vrywillige boasis. Doaboovn goan we ollêne in up beveln vôo doata van specifieke accounts of gebruukers. As de regerienge e bridder, vrywillig programma vôor de nasjonoale veiligheid uutvoert oem klantndoata t'oaln, doen wydre doa nie an mee."*</blockquote>

Binst d' êeste zès moandn van 2013 krêeg Microsoft anvragen die betrekkieng add'n ip 15.000 toet 15.999 accounts. In december 2013 brocht 't bedryf e verkloarienge noa buutn oem nog e kjee extra te benoadrukkn dat 't de privacy en databeschermienge van under klantn stief serieus nimt, en z' zeiden da 't "gluurn van de regerienge nu e sôorte van '[[w:en:Advanced persistent threat|advanced persistent threat]]' vormt, rechte teegnover gesofisticeerde malware en cyberanvolln". De verkloarienge wos ôok 't beguun van e driedêelig programma oem de inspanniengn van Microsoft ip vlak van encryptie en transporantie te versterkn. As ounderdêel d'rvan openden ze up 1 juli 2014 't êeste (va vele) Microsoft Transparency Center, da an "deelnemende regeriengen de meugelikheid gift oem de broncode van ouze belangrykste productn in te kykn, under eigen te verzekeren van d' integriteit va de software, en te bevestigen dan der gèn "[[w:nl:Achterdeur (hacker)|back doors]]" in zittn". Microsoft eit der ôok vôorn gepleit da 't [[w:nl:Amerikaans Congres|Amerikoans Congres]] sterke privacyregels moe moaken voe de gegeevns van consumentn te beschermen.

In april 2016 spande 't bedryf [[w:en:Microsoft v. United States (2016)|e rechtszoake an teegn d' Amerikoansche regerienge]], bewêrend da geheimhoudingsbeveln (secrecy orders) 't bedryf belettn van beveln toet huuszoekienge by klantn bekend te moakn, wuk dat een inbreuke wos ip de rechtn van 't bedryf en de klantn. Microsoft brocht an dat ongroundwettelik wos voe de regerienge om an Microsoft vôo oenbepoaldn tyd te verbieden under gebruukers d'rvan ip d'oogte te briengn da de regerienge nunder e-mails en andere documentn ipvroeg en dat 't [[w:nl:Vierde amendement van de grondwet van de Verenigde Staten|Vierde Amendement]] in de groundwet 't ezo miek da menschn of bedryvn 't recht ein vo t'weetn of da de regerienge in under eigendomm'n zoekt of dadde in beslag pakt. Up 23 oktober 2017 zeide Microsoft dat 't de rechtszoake aof ging loatn vallen achter e beleidsanpassienge deur 't Ministerie van Justiesje (DoJ). De DoJ aad "d'n regels vôo doata-anvroagn an'epast wuk da 't woarschuwn van de gebruukers round bureaus die under informoatie inkêekn, toelete".

In 2022 deilde Microsoft e contract van 9 miljard dollar van 't [[w:nl:United States Department of Defense|Amerikoans Ministerie va Defensie]] vô cloud computing met Amazon, Google en Oracle.

=== Veiligheidsuutdoagiengn ===
Ip e vrydagnamiddag in januoari 2024 miek Microsoft bekend dat e Russische stoatsgesponsord'n groepe wos binn'ngebrookn in nunder bedryfssystemn. De bende krêeg toegaank toet "een hêel klêen percentoage" van de bedryfs-emailaccounts van Microsoft, woarounder ôok d'r êentige van de ôge bazen en weirknemers uut under teams vôo cyberbeveiligienge en wettelyke zoakn. Microsoft merkte ip in e blogpost da den anvol meugelik koste vermêedn zyn, moesten de bewuste accounts [[w:nl:Meervoudige authenticatie|multi-factor authenticatie]] ên anstoan, e veiligheidsmoatregele die weireldwyd wordt anbevoln in d'n sector, woarounder deur Microsoft zelve.

== Bedryfsidentiteit ==
=== Bedryfscultuur ===
<blockquote>"De Microsoft-methode. Verstoa de markt, en de klantn, en geef ton vulle goaze, mè d' êene uutgoave achter d' andre gericht ip wuk da de klantn nôdig èin, woaby da under feedback wudt meegenoomn. Da zet de concurrentie in e reactiemodus. En nateurlik elpt 't ôok as zydre e strategische foute moakn omdan ze ounder zôvele druk stoan."
<br>
— Chris Pratley van Microsoft, 2004</blockquote>

Technische referensjes voe ountwikkeloars en artikels voe verschillige Microsoft-tydschriftn lik d'n *Microsoft Systems Journal* (*MSJ*) zyn beschikboar via 't [[w:nl:Microsoft Developer Network|Microsoft Developer Network]] (MSDN). MSDN biedt ôok abonnementn an voe bedryvn en particulieren, en de dierdere abonnementn geevn mêestal toegaank toet pre-release bètaversies van Microsoft-software. In april 2004 lanceerde Microsoft e communiteitssite voe ountwikkeloars en gebruukers, genôemd [[w:nl:Channel 9|Channel 9]], dat e [[w:nl:Wiki|wiki]] en een [[w:nl:Internetforum|internetforum]] anbiedt. Een andre communiteitssite die dagelikse [[w:nl:Videopodcast|videocasts]] en andre dienstn anbiedt, On10.net, wierd up 3 moarte 2006 gelanceerd. Groatis technische oundersteunienge wudt traditioneêl gegeevn via online [[w:nl:Usenet|Usenet]]-njuuwsgroepn, en in 't verleedn [[w:nl:CompuServe|CompuServe]], die in 't oge wordn g'oudn deur weirknemers van Microsoft; d'r kunn'n verschillige njuuwsgroepn zyn voe êen product. Menschn die stief goed elpn kunn'n deur nunder collegas of deur Microsoft-weirknemers verkoozn wordn voe de [[w:nl:Microsoft Most Valuable Professional|Microsoft Most Valuable Professional]] (MVP)-status, wuk dat under recht gèèft ip e sôorte specioale socioale status en meugelikheedn voe pryzn en andre vôordêeln.

Bekend voe zyn intern [[w:nl:Lexicon|lexicon]], wudt d' uutdrukkienge "[[w:en:Eating your own dog food|joun eign houndeteetn upeetn]]" (eating your own dog food) gebruukt oem 't beleid t' omschryvn woaby da pre-release en bètaversies van productn binn'n Microsoft zelve wordn e-gebruukt om ze te testn in "echte" situoasjes. Da wudt mêestal ofgekort toet geweune "dog food" en wudt as noamwôord, weirkwôord en byvoeglik noamwôord e-gebruukt. E n'ander stikske [[w:nl:Jargon|jargon]], [[w:en:FYIFV|FYIFV]] of FYIV ("Fuck You, I'm [Fully] Vested"), wudt deur e weirknemer gebruukt oem an te geevn dan ze [[w:nl:Financiële onafhankelijkheid|financieel oenafhankelik]] zyn en da ze weirk kunn'n vermydn eander wannièr dan ze moa willn.

Microsoft is nen uutgesprookn teegnstander van d'n limiet ip [[w:nl:H-1B-visum|H-1B-visums]], wuk dat an bedryvn in de V.S. toestoat oem bepoalde buutnlandsche weirknemers in dienst te pakkn. Bill Gates beweirt da de limiet up H1B-visums 't moeilik makt oem weirknemers vo 't bedryf an te werven, en zèèi in 2005: "Ik zou zeker aofrakn van d'n H1B-limiet." Critici van H1B-visums briengn an dat 't versoepeln van de limietn zoud leidn toet mêer weirkloosheid vôor Amerikoansche burgers oemda H1B-weirknemers voe lêgere lôonn weirkn.

De [[w:en:Human Rights Campaign|Human Rights Campaign]] Corporate Equality Index, e rapport over oe progressief dat d' organisoatie 't beleid van e bedryf teegnover [[w:nl:Lhbt|LGBT]]-weirknemers viendt, gaf Microsoft e score van 87% van 2002 toet 2004 en 100% van 2005 toet 2010 achter dat 't genderexpressie toelete.

In ogustus 2018 voerde Microsoft e beleid in vôo aolle bedryvn die ounderaannemers leevrn, om 12 weekn betoald ouderschapsverlof te verêisen voer elken weirknemer. Da bouwt vôort up d' eerdere êis uut 2015 voe 15 doagn betoald verlof en ziekteverlof elkoar joar. In 2015 aad Microsoft zyn eign beleid voe ouderschapsverlof ingevoerd oem 12 weekn vry te geevn as ouderschapsverlof, med een extra 8 weekn voe d'n ouder die bevolln wos.

=== Milieu ===

In 2011 brocht [[w:nl:Greenpeace|Greenpeace]] e rapport uut da de top tien grôte merkn in [[w:nl:Cloudcomputing|cloud computing]] beoordeelde up de bronn'n van elektriciteit voe nunder [[w:nl:Datacenter|datacenters]]. In dièn tyd verbruuktn datacenters toet 2% van oalle elektriciteit weireldwyd, en d'r wierd geschat da ditte gienk stygn. [[w:en:Phil Radford|Phil Radford]] van Greenpeace zèèi: "We moakn uus zörgen da dizze nieuwe explosie in elektriciteitsgebruuk uus zou kunn'n vastzettn an oude, vervuulende energiebronn'n in de plekke van de schôone energie die vandoage de dag beschikboar is", en riep up: "Amazon, Microsoft en andre leiders van d' informoatietechnologie-industrie moetn schôone energie omarmoen oem nunder cloud-gebaseerde datacenters an te dryvn". In 2013 gienk Microsoft akkôord oem stroom te koopn die wierd ipgewekt deur e windproject in Texas oem êen van zyn datacenters an te dryvn.

Microsoft stoat ip de 17ste plekke in Greenpeace's *Guide to Greener Electronics* (16de uutgoave) die 18 elektronicafabrikantn rangschikt vôgns nunder beleid round toxische chemische stoffn, recycloage, en klimoatveranderienge. De tydlyne van Microsoft oem [[w:nl:Vlamvertrager|gebromeerde vlamvertroagers]] (BFR's) en [[w:nl:Ftalaat|ftaloatn]] uut aolle productn t' oaln was 2012, moa nunder toewydienge om [[w:nl:Polyvinylchloride|PVC]] uut te foazeern is nief duudelik. Vanaf januoari 2011 èin ze gèn productn die hêlegoan vry zyn van PVC en BFR's.

Microsofts belangrykste Amerikoansche campus krêeg in 2008 e zilveren certificoatie van 't [[w:nl:Leadership in Energy and Environmental Design|LEED]]-programma, en ze legden in april 2005 mêer of 2.000 [[w:nl:Zonnepaneel|zunnepaneeln]] ip d'n doakn van de gebouwn ip nunder [[w:nl:Silicon Valley|Silicon Valley]]-campus, wuk dat oungevêer 15 percent van d'n totoale energie genereerde die nôdig wos vo de faciliteytn. Microsoft makt gebruuk van alternoatieve vormn van vervoer. Ze miekn êen van de grôtste privé-bussysteemn ter weireld, de "Connector", om menschn van buutn 't bedryf te vervoern; vo 't vervoer ip de campus zelve gebruukt de "Shuttle Connect" e grôot andoal hybride otto's om branstoffe te spoarn. De "Connector" concurreert ni mè 't oopnboar bussysteim en weirk d'rmee t'ope oem e soamenangend vervoersnetweirk te biedn, nief allêne vo nunder weirknemers moar ôok vo 't publiek.

Microsoft geeft ôok subsidies vo regionoal [[w:nl:Openbaar vervoer|oopnboar vervoer]], vôorzien deur [[w:en:Sound Transit|Sound Transit]] en [[w:en:King County Metro|King County Metro]], lik een anmoedigienge. In februoari 2010 pakte Microsoft echter e standpunt in teegn 't toevoegn van extra oopnboar vervoer en [[w:en:High-occupancy vehicle lane|carpoolstrookn]] (HOV-strookn) an de [[w:en:Washington State Route 520|State Route 520]] en [[w:nl:Evergreen Point Floating Bridge|zyn dryvnde brugge]] die Redmond mè Seattle verbiendt; 't bedryf woud' d'n bouw nief nog mièr vertroagn. Microsoft wierd in 2011 up de êeste plekke gezet in de lyste van de Weireld's Beste Multinationoale Weirkplekkn deur 't Great Place to Work Institute.

In januoari 2020 koendigde 't bedryf e strategie an oem d' oundernemienge teegn 2030 [[w:nl:Koolstofvoetafdruk|koolstofnegatief]] te moakn en om [[w:nl:Koolstofdioxideverwijdering|aolle koolstof weg t'oaln]] dat 't oois eit uutgestôotn sinds d' iprichtienge in 1975. Up 9 oktober 2020 stoend Microsoft vôorgoèd [[w:nl:Telewerken|thuusweirkn]] toe. In januoari 2021 liet 't bedryf ip [[w:nl:X (sociaal netwerk)|Twitter]] weetn dan ze gieng'n ansluut'n by 't [[w:en:Climate Neutral Data Centre Pact|Climate Neutral Data Centre Pact]], wuk da d' industrieën van cloudinfrastructuur en datacenters anzet oem teegn 2030 in Europa [[w:nl:Klimaatneutraal|koolstofneutroal]] the zyn, en z' ont'ulden ôok een investerienge in [[w:nl:Climeworks|Climeworks]], e bedryf voe [[w:nl:Direct air capture|directe luchtafvang (direct air capture)]] da soamenweirkt mè [[w:nl:Carbfix|Carbfix]] vo [[w:nl:Koolstofopslag|koolstofopslag]]. In da zèlfste joar wonn ze d' EPA's Green Power Leadership Award, woaby dat er verweezn wierd noa 't gebruuk van aollêne moa [[w:nl:Duurzame energie|100% schôone energie]] deur 't bedryf sinds 2014.

In september 2023 makte Microsoft bekend da ze vo 200 miljoen dollar an [[w:nl:Emissiehandel|koolstofcredits (carbon offsets)]] kochtn om 315.000 metrieke ton koolstofdioxide te compenseern over 10 joar van Heirloom Carbon, e koolstofverwyderingsbedryf da [[w:nl:Calciumoxide|calciumoxide]] uut verhit gepletterd [[w:nl:Kalksteen|kalkstêen]] miengt mè [[w:nl:Water|woater]] oem [[w:nl:Orthokoolzuur|koolstofhydroxide]] te vormn vo koolstofdioxide uut de lucht t' absorbeern e were te [[w:nl:Mineralisatie (bodemkunde)|mineraliseern]] toet kalkstêen, tewielst dat de vrygekome koolstofdioxide [[w:nl:Koolstofafvang en -opslag|ounderground wordt ipgesloan]] of [[w:en:Environmental impact of concrete#Carbon concrete|in betong wudt gespootn]]. Oundanks datter teegn juni 2024 oal mêer of 760 miljoen dollar was uutegeevn via nunder Climate Innovation Fund an duurzaamheidsprojectn—inclusief d'n ankoop van mêer of 5 miljoen metrieke ton an koolstofdioxideverwyderienge mè carbon offsets en mêer as 34 megawatt an schôone energie—woarn de [[w:nl:Carbon accounting|Scope 3 emissies]] van Microsoft mè 31% gestegen teegnover de baselynne van 't bedryf uut 2020, wuk da d'r vôorn zörgde da de totoale uutstôot van 't bedryf mè 29% wos gestêegn in 2023.

In 2023 verbruukte Microsoft 24 TWh an elektriciteit, mêer of landn lyk Ysland, Ganoa, de Dominicoansche Republiek of Tunesië.

=== Ôofdkantoore ===
[[Ofbeeldienge:Building92microsoft.jpg|thumb|Gebouw 92, d'n thuus van 't Microsoft Visitor Center]]
D'n ôofdzetel van 't bedryf, informeel gekend as de [[w:nl:Microsoft-campus|Microsoft Redmond-campus]], ligt an One Microsoft Way in Redmond, Washington. Microsoft verhuusde êest noa 't groundgebied van de campus up 26 februoari 1986, e poar weekn vôorn da 't bedryf noa de beurze gienk ip 13 moarte. 't Ôofdkantoore eit sins d' iprichtienge mêerdere uutbreidiengn g'ad. D'r wudt g'schat dat 't mêer of 750.000 vierkante meter an kantoorplekke omvat en tusschen de 30.000 en 40.000 weirknemers èit. D'r zyn extra kantoorn in [[w:nl:Bellevue (Washington)|Bellevue]] en [[w:nl:Issaquah|Issaquah, Washington]] (90.000 weirknemers weireldwyd). 't Bedryf is van plan om zyn campus in Mountain View, Californië, ip grôte schoale te vernieuwn. 't Bedryf zit oal ip diene campus sins 1981. In 2016 kocht 't bedryf d'n campus van 32 acre groot, me plann'n om 't te renoveern en mè 25% uut te breidn. Microsoft eit ôok een East Coast ôofdkantoore in [[w:nl:Charlotte (North Carolina)|Charlotte, North Carolina]].

In april 2024 wierd er an'ekoendigd da Microsoft e modern artificiële intelligentie-'hub' gienk openn round Paddington in Londen, Iengeland. D'r wierd bekend e-makt da d' afdêlienge gienk geleid wordn deur Jordan Hoffman, die idder nog vwo [[w:nl:Google DeepMind|DeepMind]] en [[w:en:Inflection AI|Inflection]] wrocht.

=== Vlaggeschippewinkels ===
[[Ofbeeldienge:TorontoMicrosoftStore8.JPG|thumb|De vlaggeschippewinkel van Microsoft in [[w:nl:Toronto|Toronto]]]]

Up 26 oktober 2015 opende 't bedryf zyn winkel up Fifth Avenue in New York City. De plekke eit e glazen vôorgevele van vuuf verdiepingen en is 22.270 vierkante voet grôot. Vôgns directieleden van 't bedryf wos Microsoft aol sinds 2009 up zoek noar e plekke vo nen vlaggeschippewinkel. De winkelplekken van 't bedryf moakn dêel uut van e grottere strategie oem e band ip te bouwn mè zyn consumentn. D' openienge van d'n winkel viel t'ope mè d' lanceringe van de Surface Book en Surface Pro 4. Ip 12 november 2015 opende Microsoft e twiddn vlaggeschippewinkel, gevestigd in Pitt Street Mall in Sydney.

=== Logo ===
Microsoft paktige 't zoagezeide "*Pac-Man* Logo", ountworpen deur Scott Baker, in gebruuk up 26 februoari 1987, wa d'r vrêe up 't logo van [[w:en:InFocus|InFocus Corporation]] trok dat e joar idder in 1986 wos an'epast. Baker zèèi: " 't Nieuwe logo, in 't cursief [[w:nl:Helvetica|Helvetica]]-lettertype, eit e schuum streepke tusschn de *o* en de *s* oem 't "zachte" (soft) dêel van d'n noame the benoadrukkn en bewegienge en snelheid the toogn". Dave Norris deèd een interne grap-campagne voe 't oude logo te redn, da groen was, hêlegans in ôofdletters, en e zotte letter *O* ad, bygenoamd d'n *blibbet*, moa 't wierd in de vuulbak gesmeetn.

Microsoft's logo mè de slogan "Your potential. Our passion."—ounder d'n bedryfsnoame—is gebaseerd ip e slogan da Microsoft in 2008 gebruukte. In 2002 begost 't bedryf 't logo in de V.S. te gebruuken en begostn ze uuteindelyk me e tv-campagne mè de slogan, veranderd van de vôrige slogan *"Where do you want to go today?"* Binst de privé MGX (Microsoft Global Exchange)-conferensie in 2010, oent'ulde Microsoft de vôlgnde slogan van 't bedryf, *"Be What's Next."* Ze addn ôok nog d'n slogan "Making it all make sense." 't Microsoft *Pac-Man*-logo wierd 25 joar, 5 moandn en 28 doagn gebruukt, toet an 23 ogustus 2012, en was doamee 't langstleevnde logo dat oois deur 't bedryf is gebruukt.

Ip 23 ogustus 2012 stelde Microsoft e nieuw bedryfslogo vôorn by d' openinge van nunder 23ste Microsoft-winkel in Boston, wuk da wees ip e verscheuvienge van d'n focus van d'n klassieke stiel noar d'n tegel-gecentreerde moderne interface, die 't gebruukt(e) up 't Windows Phone-platform, Xbox 360, Windows 8 en de doarpvolgnde Office-pakkettn. 't Nieuwe logo èit ôok viere vierkantjes me de kleurn van 't toenmoalige Windows-logo, die gebruukt zyn oem de viere grotste productn van Microsoft vôorn te stelln: Windows (blauw), Office (oranje), Xbox (groen) en Bing (gilwe). 't Logo trekt ôok stief ip 't begin van êen van de reclamefilmkes vôo [[w:nl:Windows 95|Windows 95]].

<gallery class="center" widths="200" caption="Microsoft logogeschiedenisse">
Ofbeeldienge:Microsoft logo (1975).svg|Round 1975 – 1980: Êeste Microsoft-logo.
Ofbeeldienge:Microsoft logo (1980).svg|1980 – 25 juni 1982: Twidde Microsoft-logo.
Ofbeeldienge:Microsoft Logo Historical.svg|25 juni 1982 – 26 februoari 1987: Derde Microsoft-logo.
Ofbeeldienge:Microsoft logo (1987).svg|26 februoari 1987 – 23 ogustus 2012: Microsoft "*Pac-Man*"-logo, ountworpen deur Scott Baker.
Ofbeeldienge:Microsoft logo and wordmark.svg|23 ogustus 2012 – nu: Vuufde en uduge Microsoft-logo.
</gallery>

=== Sponsoring ===
[[Ofbeeldienge:Toyota Yaris WRC.jpg|thumb|[[w:nl:Toyota Yaris WRC|Toyota Yaris WRC]] mè d'r ip gespoôten Microsoft-logo's|alt=Toyota Yaris WRC.jpg]]
't Bedryf wos d'n offysjeeln truitjessponsor van d'n [[w:nl:Fins basketbalteam (mannen)|Finse nasjonoale basketploeg]] ip [[w:nl:Europees kampioenschap basketbal mannen 2015|EuroBasket 2015]], e grôte sponsor van 't [[w:nl:Toyota Gazoo Racing WRT|Toyota Gazoo Racing WRT]] ([[w:nl:Wereldkampioenschap rally in 2017|2017]]–[[w:nl:Wereldkampioenschap rally in 2020|2020]]) en e sponsor van 't [[w:nl:Alpine F1 Team|Renault F1 Team]] ([[w:nl:Formule 1 in 2016|2016]]–[[w:nl:Formule 1 in 2020|2020]]).

=== Lobbyweirk en politieke invloed ===
In 2025 wos Microsoft êen van de dounateurs die d'n [[w:en:East Wing#2025 demolition|ofbreek van de East Wing van 't Witte Huus]] en de geplande bouw van e bolzoale financeerde.

=== Filantropie ===
In 2015 wierd Microsoft Philanthropies ipgericht, een intern goêdoel-orgoan, om de vôordêeln van technologie en de digitale revolusje toet by de streekn en groepn te briengn woa datter te kort an is. De belangrykste focuspuntn van d' organisoatie zyn: cloudcomputing-middeln geën an universiteitsounderzoekers en vzw's; 't oundersteunn van uutbreidienge van brêedband-toegaank weireldwyd; 't financieern van informatico-ounderwys weireldwyd via YouthSpark; 't oundersteunn van tech-ounderwys in de V.S. van d'n kleuterschole toet in 't middelboar; en 't giêvn van geld an weireldwyde ulporganisoaties vo kienders en vluchteliengn.

Tusschendien de [[w:nl:Coronapandemie|COVID-19 pandemie]] makte de president van Microsoft, [[w:nl:Brad Smith (Amerikaans advocaat)|Brad Smith]], bekend dan ze een êeste ladinge spullen add'n edoneerd, med ounder andre 15.000 veiligheidsbrilln, [[w:nl:Infraroodthermometer|infrarôodthermometers]], medische musn en beschermende pakken, an zorgweirkers in Seattle, me nog mêer hulpe up komste.

Achter de [[w:nl:Russische invasie van Oekraïne sinds 2022|Russische invasie van Oekraïne in 2022]] begost Microsoft [[w:nl:Cyberaanval|cyberanvallen]] te volgn afkomstig van de [[w:nl:Regering van Rusland|Russische regerienge]] en door Rusland gesteunde hackers. In juni 2022 brocht Microsoft 't rapport over Russische cyberanvalln uut en concludeerde da de door d'n stoat gesteunde Russische hackers "under bezigielden mè 'strategische spionoage' teegn regeriengen, [[w:nl:Denktank|denktanks]], bedryvn en [[w:nl:Hulporganisatie|ulporganisoasjes]]" in 42 landn die [[w:nl:Kiev|Kiev]] steund'n.

Microsoft oundersteunt ôok initiatieven mè zyn AI for Accessibility-subsidieprogramma, da geld gèèft an verschillige weireldwyde organisoaties die technologieën moaken om de toegankelikheid voe menschn me e beperkienge te verbêtern. Ounder d' ontvangers van subsidies uut de regio Azië-Pacific bevinden under et Sri Lankoansche IT-bedryf Fortude, de in Thailand gevestigde Vulcan Coalition, en de Indonesische organisoatie Kerjabilitas.

=== Controverses ===
:*Zie ôofdartikels: Rechtszoakn van Microsoft en Kritiek up Microsoft*


[[Ofbeeldienge:Prism-slide-8.jpg|thumb|[[w:nl:PRISM|PRISM]] is e [[w:nl:Geheime operatie|geheime]] operoasje vôor [[w:en:Global surveillance|weireldwyde surveillance]] woarounder d'n [[w:nl:National Security Agency|NSA]] gebruukersdoata verzamelt by bedryvn lyk Microsoft en Facebook.]]
Kritiek up Microsoft eit verschillige aspectn van nunder productn en bedryfspraktykn evôlgd. Dikkers bekritiseerd zyn de [[w:nl:Gebruiksvriendelijkheid|gebruuksvriendelikheid]], [[w:nl:Robuustheid|robuustheid]], en [[w:nl:Computerbeveiliging|computerbeveiligienge]] van d'n software van 't bedryf. 't Eit ôok uutbranders gekreegn vôo 't gebruuk van [[w:en:Permatemp|permatemp]] weirknemers (weirknemers die joarnlang as "tydelik" wierdn bestempeld, en dus zounder medische voordêeln zaatn), 't gebruuk van geforceerde retensie-tactiekn, wa da betiekende da weirknemers zoudn an'ekloagd wordn as ze probeerden weg te goan. Historisch geziên wudt Microsoft ôok beticht van under weirknemers te zwoar the loatn weirkn, wuk da in vele gevaln leidde toet e [[w:nl:Burn-out|burn-out]] in zjuust e poar joar achter d' indiensttredienge by 't bedryf. D'n oundernemienge wordt dikkers e "Velvet Sweatshop" (Fluweeln Zweetatieljee) genoemd, een term da zyn ôorsproung viendt in een artikel uut 1989 in d'n *Seattle Times*, en loater gebruukt wierd om 't bedryf t'omschryven deur e poar van Microsofts eign weirknemers. Die typering komt vôort uut d' indruk da Microsoft bykan aolles vôorzienet voe nunder weirknemers ip e gemakkelyke plekke, moa da ze anderzyds ezo zwoar wordn af'ebeuld dat slecht is voe nunder (meugelik lankdurige) gezoendheid.

Lyk dat g'raporteerd wierd deur mêerdere njuuwsbronnen, eit een Iersche dochteroundernemienge van Microsoft gevestigd in d'n [[w:nl:Ierland (land)|Republiek Ierland]] £220 miljard an winstn an'egeevn moa nul percent vennootschapsbelastingen betoald vo 't joar 2020. Ditte is te wytn an 't feit dat 't bedryf fiscoale inweuner is van [[w:nl:Bermuda|Bermuda]] lyk da vermeld stound in d'n boken vo 'Microsoft Round Island One', e dochterbedryf da licensiekostn int vo 't gebruuk van Microsoft-software over de hêle weireld. Dame [[w:en:Margaret Hodge|Margaret Hodge]], e [[w:nl:Labour Party|Labour]] [[w:nl:Lagerhuis (Verenigd Koninkrijk)|parlementslid]] in 't VK zèi: " 't Is nief verrassend – moa toch choquerend – da gigantisch ryke weireldwyde corporoaties oopnlik, zounder schaamte en bluuvend weigern van belastingen te betoalen up de winsten die ze moakn in de landn woa da ze nunder zoakn doen".

In 2020 brocht [[w:nl:ProPublica|ProPublica]] uut da 't bedryf mêer as 39 miljard dollar an Amerikoansche winstn aad ofgeleid noa Puerto Rico, med e systeim da zoadane in mekoar wos gestookn om 't der te doen up trekken lik of da 't bedryf up papier onrendabel wos. As gevôg doarvan betoalde 't bedryf een belastingsvoet ip die winstn van "bykans 0%". Oen d' [[w:nl:Internal Revenue Service|Internal Revenue Service]] die transacties controleerde, raporteerde ProPublica da Microsoft agressief teegnweirkte, inclusief succesvol lobbyweirk in 't Congres om de wet te verander'n zoda 't vo 't agentschap meoiliker wierd oem audits uut te voern by grôte bedryvn. In 2023 miek Microsoft in een effectenanangifte bekend da d'n Amerikoansche [[w:nl:Internal Revenue Service|IRS]] beweirde da 't bedryf de V.S. 28,9 miljard dollar schuldich wos an achterstallige belastingn, plus boetes verboun'n an 't verkeerd toewiezn van bedryfswinstn over e decennium tyd.


"Embrace, extend, and extinguish" (EEE), ôok wel gekend lik "embrace, extend, and exterminate," is nen term woavan da 't [[w:nl:United States Department of Justice|Amerikoans Ministerie van Justiesje]] ountdekte dat hy intern wierd gebruukt deur Microsoft om nunder strategie t'omschryven vo 't inbrieng'n van nieuwe productcategorieën die vele gebruukte standoarden ienieldn, dezen uut te breidn med [[w:nl:Propriëtaire software|eign]] toevoegsels, e toun die verschilln te gebruukn vo de concurrentie in 't nadeel te stelln. Microsoft is dikkers an'ekloagd g'wist vo 't gebruuk van anti-competitieve techniekn en misbruuk va zyn monopolie. Menschn diê under productn e dienstn gebruukn kômmn er vake ofangkelik an, e proces dat bekendstoat lyk e [[w:nl:Vendor lock-in|vendor lock-in (leveranciersafhankelikheid)]].

Microsoft was 't êeste bedryf da mèèdèèd a't [[w:nl:PRISM|PRISM surveillanceprogramma]], vôgns uutgelekte NSA documentn da in d'n and'n viel'n va *The Guardian* en *The Washington Post* in juni 2013, en wierd erkend deur regeriengsamtnoarn achter den lek. 't Programma gèèft d'n toeloatienge an de regerienge om in 't geniep by d'n doata te kunn van nief-Amerikoansche burgers da e-host wudt deur Amerikoansche bedryvn zounder e bevel toet huuszoekienge. Microsoft eit ountkend da ze bydrôegen an zuk e programma.

[[w:nl:Jesse Jackson|Jesse Jackson]] is van gedacht da Microsoft mêer [[w:nl:Minderheid|minderheedn]] en wuuvn moete anweirvn. In 2015 preesd' ie Microsoft omda ze twêe vrouwn in nunder road van besture addn e-zet.

In 2020 deende [[w:nl:Salesforce|Salesforce]], d'n moaker van 't [[w:nl:Slack|Slack]]-platform, e klachte in by de Europeesche toezichtouders teegn Microsoft wegens d' integratie van d'n Teams-dienst in Office 365. D' ounderandeliengn me d' Europeesche Commissie sleurden deure toet d'n zoomer van 2023, moar ze liepn vaste wa da d'rtôe leidde da Microsoft teegn een antitrustounderzoek van d' Europeesche Unie ankêek.

In juni 2024 stound Microsoft vôor e meugelikke Europeesche boete nadat toezichtouders 't bedryf betichtn van marktmisbruuk deure nunder Teams-videoconferentie-app te bundeln mè nunder Office 365 en Microsoft 365 software. D' Europeesche Commissie brocht e lyste met bezwoarn uut, bewêrend da d'n praktyk van Microsoft aol sinds 2019 an Teams nen ouneerlikken marktvôordêel gof en d' interoperabiliteit mè concurreerende software begrensde. Oundanks de pogingen van Microsoft om e stringer ounderzoek te vermydn, lik 't ountbundeln van Teams, bleevn de toezichtouders ounuvertuugd. Dizze actie volgde ip e klachte uut 2019 van Slack, da loater e-kocht wierd deur Salesforce. 't Gebruuk van Microsoft Teams wos enorm gestêegn by d'n pandemie, van 2 miljoen dagelikse gebruukers in 2017 toet 300 miljoen in 2023. 't Bedryf eit a e vôorgeschiedenisse van antitrustgêkibbel in de V.S. en Europa, woaby datter idder a vô mêer as 2 miljard euro an boetes wierd upgeleid voe gelykoardig misbruuk.

In november 2024 begoste de Federal Trade Commission (FTC) met een ounderzoek na Microsoft, d'r up gefocust ip meugelyke antitrustschendingn verbouendn an nunder cloudcomputing-, AI- en cyberbeveiligingszoakn. 't Ounderzoek nam de bundelieng van cloud-dienstn me productn lyk Office en beveiligingstools ounder de loupe, asôok under stygende anwezicheid in AI via nunder soamenweirkieng met OpenAI. Dat ounderzoek is dêel van groêtere pogingn van d' Amerikoansche regerienge om de macht van de grôte techbedryvn in de tangn t' ouden, vôoral ounder d'n FTC-vôorzitster Lina Khan. D'r kwoamen zörgen noa bovvn over de licensiepraktykn van Microsoft die klantn meugelik vastkuupen in under dienstn, en under AI-investeriengn die meugelik d'n regelgevendn toezicht probeerden 't omzeilen.

==== Betrokkenheid in d'n oorlog in Gaza ====
:*Zie ôok: Lyste van bedryvn betrokkn in d'n oorlog in Gaza*
[[w:nl:Microsoft Azure|Microsoft Azure]] is êen van de mêerdere cloudcomputing-dienstn gebruukt vô data-ipslag deur de [[w:nl:Israëlisch defensieleger|Israëlische strydkrachtn]] (IDF). 't Gebruuk van Azure deur de IDF verdubbelde binst d'n [[w:nl:Oorlog tussen Hamas en Israël|oorlog in Gaza]] en de [[w:en:Gaza genocide|genocide]] toet mêer as 13,6 petabyte van moarte toet juli 2024. In juni 2025 stoend Microsoft noamelyk vermeld in e rapport van nen VN-expert as zynde "centrôal in d'n surveillancemachinerie van Israël en d' ounouphoudelikke verwoestienge van Gaza." 
In de latste moandn van 2025 diende een vzw e klachte in binn'n de Europeesche Unie woaby datter zörgen noa vôorn kwoamn over d' maniere worup da Microsoft zekere gegeevns ienzake Israëlische militaire spionoage aad behandeld. Vôgns de klachte en rapportn in de media zoud'n de cloud-dienstn van Microsoft zyn gebruukt vo 't ipslôan of verweirkn van doata gerelateerd an d'n surveillance. D' organisoatie vroeg da d' Europeesche toezichtouders ip doatabeschermienge zoudn ounderzoekn ofda deuze dataverweirkienge de Europeesche wettn wel noaleefde. In ogustus 2025 uutkwaam uut e gezoamenlik ounderzoek deur [[w:nl:The Guardian|The Guardian]], [[w:en:+972 Magazine|+972 Magazine]], en [[w:en:+972 Magazine#Local Call|Local Call]] da Microsoft Azure de data-ipslag vôorzag vô de [[w:en:Human rights violations against Palestinians by Israel#Surveillance|massaal aofgeluusterde Palestynsche telefonggesprekkn]] vo 't identificeern van bombardementsdoeln in Gaza. In september, lik antwôord ip d'n ounderzoek, makte Microsoft bekend dan ze den toegaank toet Azure g'eindigd add'n voe d' inlichtiengsgerichtn [[w:nl:Eenheid 8200|Eenheid 8200]] van de IDF.

In juni 2025 wos Microsoft van ulpe by 't opschortn van d'n e-mailaccount van [[w:en:Karim Ahmad Khan|Karim Ahmad Khan]], e Britsen anklager by 't [[w:nl:Internationaal Strafhof|Internatioanoal Strafhof]] (ICC) in Nederland die ounderzoek d'èèd na oorlogsmisdoadn deur Israël. Microsoft volgde een uutvoerend bevel van Trump ip g'noemd "Imposing Sanctions on the International Criminal Court" (Sancties ipleggn an 't Internatioanoal Strafhof). Vôgns d' [[w:nl:The New York Times|The New York Times]] bracht de snelle instemmienge va Microsoft met het bevel, da gericht wos tegen e g'allieerd land, de Europeesche piefn in oungerustheid en wierd da aanzien as e symptoom van [[w:en:United States–European Union relations#Second Donald Trump presidency (2025–present)|de verslechterende reloasjes tusschn de V.S. en d' EU]]. 

In oktober 2024 sloeg Microsoft twêe weirknemers aof, software-ingenieurs Ibtihal Aboussad en Vaniya Agrawal, die een onbevoegdn woake add'n ge'organiseerd an 't ôofdkantoore in Redmond oem de gedôo'n Palestyn'n in d'n [[w:nl:Oorlog tussen Hamas en Israël|oorlog in Gaza]] t' êern. D' weirknemers, lid va de groep No Azure for Apartheid, wilden d'n anwezicheid van 't bedryf in 't gebruuk van zyn technologie deur d' Israëlische regerienge ankloagn. In februoari 2025 raporteerde d'n [[w:nl:Associated Press|Associated Press]] da d' Israëlische militairn gebruuk maktn van deur Microsoft ountwikkelde [[w:en:AI-assisted targeting in the Gaza Strip|artificiële intelligentietools]] in nunder militaire- en inlichtiengsacties teegn de inweuners van Gaza. In meie 2025 brocht Microsoft een oungetêkende verkloarienge uut da wel deilike bevestigde dan die dienstn beschikboar waorn gemakt voe Israël, terwyls dan ze ountkêndn dan diezelfde tooln e-gebruukt woarn binst d'n [[w:en:Israeli war crimes in the Gaza war|massamoord ip d' inweuners van Gaza]]. Op 20 moarte 2025, idderdan een evenemènt in de Great Hall va Seattle mè Brad Smith en Steve Ballmer, projecteerdn protestêerders "Microsoft powers [[w:en:Gaza genocide|genocide]]" ip d'n meur. Kort daornoa ounderbrookn twêe weirknemers d'n AI-topman Mustafa Suleyman binst e sprekersevenemènt up 4 april 2025 as protest teegn de steun van 't bedryf an Israël. Achter de stooriengn ip die evenemèntn nam Microsoft contact up me de FBI oem uulpe the zoek'n by 't observeern van d'n pro-Palestynsche weirknemers en nunder medestanders. De [[w:nl:Boycott, Divestment and Sanctions|Boycott, Divestment and Sanctions (BDS)]]-bewegienge stak Microsoft ip nunder lyste van doelwitn vo 't soamenweirkn "mè 't apartheidsregime van Israël en under gevangenissysteim". Up 20 ogustus wierdn d'r 20 weirknemers van Microsoft en under anhangers an'ehoudn omda ze weigerden van under the verspreiden uut e protest ip de Microsoft campus in Redmond, Washington.

== Zie ôok ==
* [[w:nl:Lijst van fusies en overnames door Microsoft|Lyste van fusies en overnames deur Microsoft]]
* [[w:en:Microsoft engineering groups|Microsoft engineering groups]]
* [[w:en:Microsoft Enterprise Agreement|Microsoft Enterprise Agreement]]

== Referensjes ==
<references />

== Externe koppeliengn ==
* [https://www.microsoft.com/ Offysjeeln website]
* [https://www.opensecrets.org/orgs/microsoft-corp/summary?id=D000000115 OpenSecrets]
* Financiële koppeliengn:
** [https://www.reuters.com/markets/companies/MSFT.O Reuters: MSFT.O]
** [https://www.bloomberg.com/quote/MSFT:US Bloomberg: MSFT:US]
** [https://finance.yahoo.com/quote/MSFT Yahoo Finance: MSFT]

:*Zie ôok navigoatiesjabloonn vôo Bedryvn in d'n Dow Jones, NASDAQ-100, etc.*
:*Ounderwerpn: Bedryvn | Elektronica | Energie | Technologie | Verênigde Stoatn*
:*Gezagscontrole (Authority control)''
Coördinaten: 47° 38' 33" N, 122° 07' 56" W